# Creative Commons[[1]](#footnote-1)



|  |  |
| --- | --- |
| Jelmondat | Creative Commons develops, supports, and stewards legal and technical infrastructure that maximizes digital creativity, sharing, and innovation.[1] |
| Típus | szervezet |
| Alapítva | 2001 |
| Székhely | San Francisco |
| Ismertebb személyek | Lawrence Lessig, alapító |
| Alapító | Lawrence Lessig |
| Termékek | Creative Commons-licencek |

A Wikipédiából, a szabad enciklopédiából

A Creative Commons („kreatív közjavak”) egy nonprofit szervezet, melynek célja az olyan kreatív művek mennyiségének növelése, melyeket mások jogszerűen megoszthatnak egymással vagy felhasználhatnak a saját műveikhez. A szervezet fő tevékenysége a Creative Commons-licencek kiadása.

## Célja

A Creative Commons weblapja lehetővé teszi a szerzői jogi oltalom (copyright) alá eső művek tulajdonosainak, hogy az oltalom alatt álló jogok egy részét a közösségre hagyományozzák, míg más részét maguknak megtartsák. Mindezt változatos licenc- és szerződés-formákkal segítik, amelyek lehetővé teszik például a teljes közkinccsé nyilvánítást éppúgy, mint számos szabad licenc formát a nyílt tartalom biztosításához. A cél a jelenlegi szerzői jogi törvények problémáinak elkerülése, amelyek a tudás megosztását akadályozhatják, tekintve, hogy az innovációk és az új ötletek a már meglévőekre épülnek.

Minden jog fenntartva - néhány jog fenntartva - nincsen jog fenntartva

A Creative Commons a teljes jogi védettség – „minden jog fenntartva” – és a közkincs (köztulajdon) közötti széles skálán kíván létrehozni rugalmas és korszerű védelmet („néhány jog fenntartva”). A CC-licencek lehetővé teszik a szerzők számára, hogy szerzői jogaikat megtartsák, de ezzel egyidőben lehetőséget biztosítsanak – különböző korlátok között – a mű feldolgozására, terjesztésére.

A projekt számos szabad licencet kínál. A világhálón való publikálás elősegítése érdekében felkínálnak olyan RDF/XML metaformátumot is, ami pontosan leírja a mű licencfeltételeit, és így könnyíti a művek automatikus feldolgozását és a licencelt művek azonosítását. Felkínálnak továbbá egy „Alapítók Copyrightja” (Founders' Copyright)[[2]](#footnote-2) szerződést, amely az Egyesült Államok alkotmányát megszövegezők elveinek és eredeti céljainak megfelelő jogvédelmet biztosít. Az ez alatt közzétett mű 14 év után közkincs (public domain) lesz, hacsak a szerző újabb 14 évre nem hosszabbítja meg a licencet.

## Creative Commons-licencek

A Creative Commons licencei az alábbi jogokat biztosíthatják:

|  |  |  |
| --- | --- | --- |
|  | to Share | A mű szabadon másolható, terjeszthető, bemutatható és előadható. |
|  | to Remix | Származékos művek (feldolgozások) hozhatóak létre. |

### Korábban használt licencek

* Creative Commons 1.0 licencek:
  + NoDerivs
  + NoDerivs-NonCommercial
  + NonCommercial
  + NonCommercial-ShareAlike
  + ShareAlike
* Creative Commons 2.0, 2.5 és 3.0 licencek:
  + Attribution (pl. CC-BY-3.0)
  + Attribution-NoDerivs (pl. CC-BY-ND-3.0)
  + Attribution-NonCommercial-NoDerivs (pl. CC-BY-NC-ND-3.0)
  + Attribution-NonCommercial (pl. CC-BY-NC-3.0)
  + Attribution-NonCommercial-ShareAlike (pl. CC-BY-NC-SA-3.0)
  + Attribution-ShareAlike (pl. CC-BY-SA-3.0)

A Wikipédián ezek egy részét jelenleg is használjuk.

## Története

A Creative Commons hivatalosan 2001-ben indult. A kezdeményezés elindítója és a projekt jelenlegi vezetője Lawrence Lessig, a Stanford Jogi Egyetem jogprofesszora, aki a szervezetet azért indította, hogy ezzel is segítse azon célok elérését, melyet a híres Eldred kontra Ashcroft perben képviselt. Az eredeti Creative Commons licenckészletet a szervezet 2002. december 16-án tette közzé.

A licencek 4.0 jelölésű revíziója 2013. november 25.-én jelent meg. A 3.0 sorozathoz képest néhány fontos, de a feltételeket nem befolyásoló pontosításon és egyszerűsítésen túl tartalmaz számos jelentős újdonságot is; ilyenek a licenc olyan megfogalmazása, hogy az adoptálás nélkül megfeleljen nemzetközi szinten is, az adatbázisok védelmére vonatkozó sui generis jogok szabályozása, a szerző személyhez fűződő jogainak illetve a védjegyekkel kapcsolatos szabályozások pontosítása, a hivatkozások módjának a kialakult gyakorlathoz alakítása, a szerző kérése alapján nevének eltávolítása származékos művekről, a licencsértések rugalmasabb feloldása, az olvashatóság és a struktúra javítása.

A projekt elnyerte a Golden Nica díjat a 2004-es Prix Ars Electronica-n a „Hálózati jövőkép” kategóriában.

## Érvényességi területe

A Creative Commons-szal kapcsolatosan döntő, hogy sikerül-e integrálni az adott ország jogrendjébe.

Országok, amelyek jogi környezetébe illeszkedik a Creative Commons

A következő országokban van érvényben:

* Amerikai Egyesült Államok
* Ausztrália
* Ausztria
* Belgium
* Brazília
* Finnország
* Franciaország
* Hollandia
* Horvátország
* Japán
* Kanada
* Magyarország
* Németország
* Olaszország
* Spanyolország
* Tajvan

1. Forrás: <https://hu.wikipedia.org/wiki/Creative_Commons> Utolsó letöltés: 2018.03.07. [↑](#footnote-ref-1)
2. <https://creativecommons.org/projects/founderscopyright> [↑](#footnote-ref-2)